Seks venner i 60-års alderen smuglede ifølge politiet hash fra Spanien til Danmark

Seks venner i 60' erne stod ifølge politiet bag indsmugling af flere hundrede kilo hash fra Spanien til Danmark.

Hashen blev skjult bag en falsk væg i et anneks til en af smuglernes hus i Dronningmølle i Nordsjælland. Da politiet slog til mod 'pensionist-banden', lå der 60 kilo hash bag den falske væg, mens mindst 140 kilo allerede var solgt.

To fra 'pensionist-banden' er nu dømt, mens endnu fire sidder varetægtsfængslet, to i Spanien og to i Danmark, og venter på retssagen, der går i gang til marts og hvor dommen ventes den 27. april.

De fire varetægtsfængslede nægter sig skyldige. De to, der sidder fængslet i Spanien, er 67 og 59 år gamle, mens de to, som er fængslet i Danmark, er 62 og 66 år.

I dag fældede retten i Helsingør dom over den 66-årige Ebbe Norsk, der tilstod, og blev idømt tre års fængsel.

Han blev dømt for sammen med sine mangeårige venner at have indsmuglet og besiddet 200 kilo hash i Dronningmølle den 26. februar sidste år.

Hash skjult i bildøre

Ebbe Norsk deltog også i planlægningen af smuglingen af 60 kilo hash fra Spanien til Schweiz, der blev opsnappet den 14. maj sidste år under en fælles operation mellem politiet i Nordsjælland og spansk politi.

De to danskere på 67 og 59, der begge er bosat i Spanien, blev stoppet i deres bil inden de kørte ud af Spanien, og politiet fandt de 60 kilo hash skjult i bilens døre.

Tidligere er en 66-årig mand idømt halvandet års fængsel for at have stillet sin carport i Dronningmølle til rådighed for ompakning af de 200 kilo hash, der var smuglet ind fra Spanien.

Hashen blev af smuglerbanden pakket om i plastik-kasser, som derefter blev skjult bag den falske væg i en ejendom længere henne ad vejen hos en af de andre medlemmer af 'pensionist-banden'.

Indsmuglingen af de 200 kilo hash skete den 26. februar sidste år med en personbil med trailer, der kørte fra Spanien og over den dansk-tyske grænse og til Dronningmølle.

Ebbe Norsk og den 67-årige, der nu sidder fængslet i Spanien, kørte i en 'kontrolbil', der fulgte smugleren og som kunne advare mod politi og toldkontroller. Den 67-årige har tidligere været i politiets søgelys i internationale narkotikasager.

Ebbe Norsk tog betænkningstid med hensyn til anke af straffen på tre års fængsel.